**Topi Juha Valtteri Niemelä** (s. 25. maaliskuuta 2002 Oulu) on suomalainen jääkiekkopuolustaja, joka pelaa NHL-seura Toronto Maple Leafsin organisaatiossa. Hän pelaa pääasiassa AHL-joukkue Toronto Marliesissa. Niemelä laukoo oikealta. Häntä on yleisesti pidetty yhtenä ikäluokkansa lupaavimmista pelaajista Suomessa.

Ura
---

### Seuraura

Niemelä on Oulun Kärppien kasvatti. Hän oli pelasi kauden 2017–2018 suurimmaksi osaksi seuran B-nuorissa voittaen SM-pronssia, mutta osan kaudestaan myös Kärppien C-nuorissa. Niemelä oli C-nuorten SM-sarjan runkosarjassa joukkueen eniten maaleja tehnyt puolustaja tehtyään vain neljään otteluun kuusi osumaa ja kaikkiaan 12 tehopistettä. Pudotuspeleissä hän jakoi Kärppien sisäisen pistepörssin voiton Eerik Kantolan ja Iivari Säkkisen kanssa sekä sisäisen syöttöpörssin voiton Viljami Marjalan ja Rami Määtän kanssa. Niemelä voitti kauden päätteeksi C-nuorten SM-hopeaa.

Kaudella 2018–2019 vain 16-vuotias Niemelä vakiinnutti paikkansa Kärppien A-nuorissa. Hän voitti A-nuorten SM-liigan pudotuspelien puolustajien tehotilaston lukemalla +8. Niemelä voitti myös A-nuorten Suomenmestaruuden.

Toukokuussa 2019 Niemelä teki Kärppien kanssa kaksivuotisen SM-liigasopimuksen. Hän teki miesten pääsarjadebyyttinsä vain 17-vuotiaana Mestarien liigan avauskierroksella 30. elokuuta 2019 ranskalaista Brûleurs de Loups de Grenoblea vastaan. Niemelä merkittiin Kärppien seitsemänneksi puolustajaksi. Hän sai ottelussa jääaikaa 7.48 minuuttia. SM-liigadebyyttinsä Niemelä teki runkosarjan avauskierroksella 12. syyskuuta 2019 vieraissa Hämeenlinnan Pallokerhoa vastaan. Hänet merkittiin Kärppien kolmospuolustajapariin Lasse Kukkosen viereen. Niemelä sai ottelussa jääaikaa 13.27 minuuttia ja hän teki myös liigauransa avausmaalin. Niemelän osuma jäi Kärppien 2–3-voittoon päättyneen ottelun ratkaisumaaliksi. Hilpas Sulin valitsi hänet ottelun Alumnien tähtien kolmostähdeksi. Kaikkiaan Niemelän tulokaskausi toi 43 runkosarjaottelussa tehot 1+6=7. CHL:ssä hän teki neljässä ottelussa kaksi syöttöpistettä.

Toronto Maple Leafs varasi Niemelän kolmannella kierroksella 64. pelaajana NHL:n varaustilaisuudessa 2020. Elokuussa 2020 hän joutui sivuun nilkkavamman vuoksi. Alkukaudella 2020–2021 hän jäi Kärpissä varsin pieneen rooliin ja Niemelä haki pelituntumaa myös kuuden ottelun verran U20-joukkueesta. Hän sai loppusyksyllä vastuuta varsinkin Shaun Heshkan ja Libor Šulákin poissaolojen myötä. Alle 20-vuotiaiden MM-kilpailujen jälkeen, tammikuussa 2021 Niemelä sai ylävartalovamman karanteeniharjoittelussa, mikä piti hänet sivussa lähes kuukauden. Kuudennessa paluuottelussaan helmikuussa Niemelä joutui jälleen ylävartalovamman vuoksi sivuun, kun hän loukkaantui kaksinkamppailutilanteessa törmättyään TPS:n Juuso Pärssisen kanssa. Niemelä oli sivussa runkosarjan loppuun ja hän palasi kaukaloihin pudotuspelien ensimmäisellä kierroksella huhtikuussa. Niemelä pelasi SM-liigassa kauden aikana kaikkiaan 15 runkosarjaottelua tehden neljä syöttöpistettä ja neljä playoff-ottelua tehden kaksi syöttöpistettä. Maaliskuussa 2021 hän teki Kärppien kanssa vuoden mittaisen jatkosopimuksen.

Kaudella 2021–2022 Niemelä otti kehitysaskeleita kokonaisvaltaisessa pelaamisessaan, tehopisteissä ja fyysisyydessään. Hän oli Kärppien tehokkain puolustaja tehoilla 10+22=32, joilla Niemelä jakoi koko SM-liigan puolustajien pistepörssin kahdeksannen sijan Sportin Emil Johanssonin kanssa. Hän sijoittui myös SM-liigan U20-ikäisten pistepörssissä toiseksi edellään vain Jukureiden Aatu Räty. Joulukuussa 2021 Niemelä teki Kärppien kanssa vuoden mittaisen jatkosopimuksen.

Toukokuussa 2022 Niemelä teki kolmevuotisen NHL-tulokassopimuksen hänet varanneen Toronto Maple Leafsin kanssa. Hän jatkoi kaudella 2022–2023 vielä lainalla Kärpissä, jossa Niemelän kausi osoittautui kuitenkin edellistä nihkeämmäksi ja hän teki runkosarjassa vain 18 tehopistettä. Niemelä kuitenkin oli kahdeksalla osumallaan Kärppien eniten maaleja tehnyt puolustaja. Joukkueen kauden päätyttyä maaliskuussa 2023 hän liittyi AHL-joukkue Toronto Marliesin vahvuuteen.

### Maajoukkueura

Niemelä pelasi alle 20-vuotiaiden MM-kilpailuissa vuosina 2021 ja 2022, joista jälkimmäinen turnaus päättyi hopeaan ja ensimmäinen turnaus pronssiin. Hän oli vuoden 2021 turnauksessa tehoilla 2+6=8 Suomen paras syöttäjä ja toiseksi paras pistemies Anton Lundellin jälkeen. Niemelä voitti koko turnauksen puolustajien piste- ja syöttöpörssin sekä jakoi puolustajien maalipörssin voiton Kanadan Kaiden Guhlen ja Yhdysvaltain Drew Hellesonin kanssa. Hänet palkittiin koko turnauksen parhaana puolustajana. Vuoden 2022 turnauksessa Niemelä toimi Suomen varakapteenina. Hän oli nimettynä Suomen MM-kisaehdokkaaksi myös vuoden 2020 turnaukseen, mutta Niemelä kuitenkin putosi lopullisesta kisajoukkueesta.

Niemelä pelasi myös alle 18-vuotiaiden MM-kilpailuissa vuonna 2019 sekä Hlinka Gretzky Cupissa vuonna 2019. Hän pelasi myös World U-17 Hockey Challengessa vuonna 2018, jolloin Niemelä voitti hopeaa. Yhteensä hän on pelannut 39 nuorten ja 48 poikien maaottelua.

Suomen A-maajoukkueessa Niemelä on pelannut kaksi ottelua ilman tehopisteitä. Hän teki A-maajoukkudebyyttinsä Swiss Ice Hockey Gamesin Helsingin jäähallissa 15. joulukuuta 2022 pelatussa avausottelussa Tšekkiä vastaan. Hänet merkittiin Suomen kakkospuolustajapariin Niemelälle Kärpistä tutun Atte Ohtamaan viereen.

Pelityyli
---------

*Draftin Europe*-sivuston mukaan Niemelä on hyökkäävä puolustaja, joka ei epäröi käyttää laukaustaan, kun hän saa siihen mahdollisuuden. Niemelän tuli kuitenkin rajoittaa suunnanmuutoksia karvauksissa.

Kärppien ja Suomen alle 20-vuotiaiden maajoukkueen apuvalmentaja Ville Mäntymaa kertoi joulukuussa 2021 *Yle Urheilun* haastelussa Niemelällä olevan kyky pelata pää ylhäällä ja hän on viivassa sulavaliikkeinen. Mäntymaan mukaan Niemelän laukaus on kehittynyt viime vuosina, ja hänellä on nykyään myös laukaisu-uhkaa, eikä ole pelkästään syöttelijä viivassa. Niemelä on monipuolinen viivapelaaja, mutta hänen laukauksensa on edelleen selvä kehityskohde. Niemelä on maininnut esikuvakseen Erik Karlssonin. Mäntymaan mukaan Niemelällä on samanlaisia kiekollisia taitoja kuin Karlssonilla ja hänellä on potentiaalia olla jossain vaiheessa hänentasoinen pelaaja. Mäntymaa kertoi haastattelussa toivovansa kuitenkin, että Niemelä muistaa kokonaisvaltaisen pelaamisen ja peruspakin tehtävät, eikä mieti pelkästään kiekollisia suorituksia. Mäntymaa mukaan hänen syyskautensa 2021–2022 oli nousujohteinen. Mäntymaan mukaan Niemelä ei aloittanut missään nimessä kokonaisvaltaisesti niin hyvin, mutta hän on koko ajan pystynyt nostamaan tasoaan ja ymmärtänyt kokonaisvaltaisen pelaamisen merkityksen sekä saanut sitä kautta onnistumisia myös tehopisteiden valossa. Mäntymaan mukaan Niemelä on edellistä kautta vuoden valmiimpi, henkisesti kypsempi ja ottanut fyysisestikin seuraavan askeleen.

Kärppien entisen päävalmentaja Mikko Mannerin mukaan Niemelällä ei mene sormi suuhun kiekon kanssa, hän kamppailee kovaa ja menee tilanteisiin aina lujaa. Manner on verrannut Niemelää Markus Nutivaaraan. Niemelä on itse maininnut esikuvakseen Erik Karlssonin sekä kertonut myöhemmin seuranneensa myös Miro Heiskasen ja Cale Makarin pelityyliä.

Muuta
-----

Niemelän isä Tapio pelasi Kärpissä hyökkääjänä alempia sarjoja 1990-luvulla.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2018–2019 | Kärpät | A-SM | 39 | 1 | 7 | 8 | 16 | 11 | 1 | 3 | 4 | 2 | U18 | 5 | 1 | 0 | 1 | 0 |
| 2019–2020 | Kärpät | A-SM | 1 | 0 | 1 | 1 | 0 | – | – | – | – | – |
|  | Kärpät | SM-liiga | 43 | 1 | 6 | 7 | 8 | – | – | – | – | – |
| 2020–2021 | Kärpät | U20-SM | 6 | 1 | 3 | 4 | 0 | – | – | – | – | – | JMM | 7 | 2 | 6 | 8 | 6 |
|  | Kärpät | SM-liiga | 15 | 0 | 4 | 4 | 2 | 4 | 0 | 2 | 2 | 0 |
| 2021–2022 | Kärpät | SM-liiga | 48 | 10 | 22 | 32 | 20 | 6 | 0 | 1 | 1 | 2 | JMM | 7 | 0 | 6 | 6 | 2 |
| 2022–2023 | Kärpät | SM-liiga | 58 | 8 | 10 | 18 | 12 | 3 | 0 | 0 | 0 | 4 |
|  | Toronto Marlies | AHL |  |  |  |  |  |  |  |  |  |  |
| 4 kautta | yhteensä | SM-liiga | 164 | 19 | 42 | 61 | 42 | 13 | 0 | 3 | 3 | 6 |

Lähteet
-------

* Topi Niemelä The Internet Hockey Databasessa (englanniksi)
* Topi Niemelä Eurohockey-sivustolla (englanniksi)
* Topi Niemelä *Elite Prospects*. Everysport Media Group AB.  (englanniksi)

### Viitteet

1. ↑  Tarinat *instagram.com*. Oulun Kärpät Oy. Viitattu 23.8.2022.
2. ↑  Kastellin lukioon valitut uudet opiskelijat (pdf) *ouka.fi*. Oulun kaupunki. Viitattu 28.10.2019.
3. 1 2 3 4 5 6 7 8 9 10  Topi Niemelä *Elite Prospects*. Everysport Media Group AB.  (englanniksi)
4. 1 2  Seppänen, Antti: Kärppien huippulupaus luottaa juonikkuuteen: "Jos ei ole vahvempi, pitää olla ovelampi osapuoli" *liiga.fi*.  23.5.2020. Jääkiekon SM-liiga Oy. Viitattu 25.5.2020.
5. ↑  Elite Prospects - Kärpät U16 *eliteprospects.com*. Everysport Media Group AB. Viitattu 30.8.2019. (englanniksi)
6. ↑  Elite Prospects - U20 SM-liiga Stats 2018-2019 *eliteprospects.com*. Everysport Media Group AB. Viitattu 30.8.2019. (englanniksi)
7. ↑  Shaun Heshkan optio käytetty − Kärppien junioreille liigasopimuksia *Jatkoaika.com*.  16.5.2019. Jatkoaika r.y. Viitattu 30.8.2019.
8. ↑  Matches *championshockeyleague.com*.  30.8.2019. Champions Hockey League (CHL) AG. Viitattu 30.8.2019. (englanniksi)
9. ↑  Matches *championshockeyleague.com*.  30.8.2019. Champions Hockey League (CHL) AG. Viitattu 30.8.2019. (englanniksi)
10. ↑  Kokoonpanot *liiga.fi*.  12.9.2019. Jääkiekon SM-liiga Oy. Viitattu 12.9.2019.
11. ↑  Ottelutilastot *liiga.fi*.  12.9.2019. Jääkiekon SM-liiga Oy. Viitattu 12.9.2019.
12. ↑  Otteluseuranta *liiga.fi*.  12.9.2019. Jääkiekon SM-liiga Oy. Viitattu 12.9.2019.
13. ↑  Saarinen, Jussi: Kärppien suurlupaukset Topi Niemelä ja Aatu Räty edustavat Suomi-kiekon lahjakkainta juniorikaartia – ennen NHL-varauksia kaksikolla on edessään läpimurto SM-liigaan *yle.fi*.  29.9.2020. Yleisradio Oy. Viitattu 18.5.2021.
14. ↑  Pulkkinen, Aki-Petteri: Pelicans kampesi mörkönsä nimeltä Kärpät *Jatkoaika.com*.  28.10.2020. Jatkoaika r.y. Viitattu 18.5.2021.
15. ↑  Kunnari, Timo: "Syö miestä" – Nuorten MM-kisojen tähtipakki on pahassa vammakierteessä *iltalehti.fi*.  18.3.2021. Alma Media Suomi Oy. Viitattu 18.5.2021.
16. ↑  Siira, Kimmo: Lyi­jyn­ras­kaan kiek­ko­vii­kon paras päätös – kovia ko­ke­neen Topi Nie­me­län paluu to­si­toi­miin kruu­na­si Kärp­pien per­jan­tain: "Ei missään nimessä ollut helppo ase­tel­ma" *kaleva.fi*.  16.4.2021. Kaleva365 Oy. Viitattu 18.5.2021.
17. ↑  Topi Niemelälle yksivuotinen jatkosopimus *karpat.fi*.  4.3.2021. Oulun Kärpät Oy. Viitattu 4.3.2021.
18. 1 2  Aalto, Pekka; Arkko, Simo: Nuorten MM-kisojen paras puolustaja kulkee Erik Karlssonin jalanjäljissä – tällainen on SM-liigasyksyn 19-vuotias tähtipelaaja Topi Niemelä *yle.fi*.  21.12.2021. Yleisradio Oy. Viitattu 6.5.2022.
19. ↑  Elite Prospects - Liiga Stats 2021-2022 *eliteprospects.com*. Everysport Media Group AB. Viitattu 6.5.2022. (englanniksi)
20. ↑  Seuraa Red Bull Läpimurto *liiga.fi*. Jääkiekon SM-liiga Oy. Viitattu 6.5.2022.
21. ↑  Tallskog, Mika: Topi Niemelälle vuoden jatkosopimus Kärppiin *Jatkoaika.com*.  29.12.2021. Jatkoaika r.y. Viitattu 29.12.2021.
22. ↑  Maple Leafs Sign Roni Hirvonen and Topi Niemelä to Future Three-Year ELCs *nhl.com/mapleleafs*.  13.5.2022. Toronto Maple Leafs. Viitattu 14.5.2022. (englanniksi)
23. ↑  Tallskog, Mika: Toronto Maple Leafs kiinnitti lisää suomalaislupauksiaan – Topi Niemelälle ja Roni Hirvoselle tulokassopimukset *Jatkoaika.com*.  13.5.2022. Jatkoaika r.y. Viitattu 14.5.2022.
24. ↑  Salmela, Mari: Leijoniin valittu Topi Niemelä on Jukka Jalosen katse tulevaisuuteen *elmotv.com*.  7.12.2022. Mitany Media OÜ. Viitattu 1.5.2023.
25. ↑  Elite Prospects - Kärpät *eliteprospects.com*. Everysport Media Group AB. Viitattu 1.5.2023. (englanniksi)
26. ↑  Defenceman Topi Niemelä has been reassigned to the Toronto Marlies by Toronto (NHL) from Kärpät (Liiga). *twitter.com*.  29.3.2023. Toronto Marlies. Viitattu 1.5.2023. (englanniksi)
27. ↑  Elite Prospects - Finland U20 *eliteprospects.com*. Everysport Media Group AB. Viitattu 6.1.2021. (englanniksi)
28. ↑  Elite Prospects - Award - U20 WJC Most Goals by Defenseman *eliteprospects.com*. Everysport Media Group AB. Viitattu 6.1.2021. (englanniksi)
29. ↑  Seppä, Lassi: Nuorten Leijonien MM-leiriryhmä on selvillä − ulkopuolelle jäi Liigassa vakiorooleja kantavia pelaajia *Jatkoaika.com*.  12.12.2019. Jatkoaika r.y. Viitattu 6.1.2021.
30. ↑  Tilanne 18.12.2022
31. ↑  Sveitsin EHT käyntiin Nordikselta – Suomen kentälliset torstain Tshekki-otteluun *leijonat.fi*.  15.12.2022. Suomen Jääkiekkoliitto ry – Finlands Ishockeyförbund rf. Viitattu 21.12.2022.
32. ↑  Onnela, Janne: Kärpät kaatoi Grenoblen toistamiseen, 17-vuotias Topi Niemelä tarraamassa kiinni jo vakiopakin paikkaan – "Jos Topi jatkaa tuohon tapaan, niin siitä ei ole kahta sanaa" *kaleva.fi*.  6.9.2019. Kaleva365 Oy. Viitattu 12.9.2019.
33. ↑  Tapio Niemelä *Elite Prospects*. Everysport Media Group AB.  (englanniksi)